РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/571-21

28. децембар 2021. године

Б е о г р а д

ЗАПИСНИК

60. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 28. ДЕЦЕМБРА 2021. ГОДИНЕ

Седница је почела у 09,15 часова.

Седници је председавала др Александра Томић, председник Одбора.

Седници су присуствовали чланови Одбора: Зоран Бојанић, Душко Тарбук, Владимир Маринковић и Золтан Пек.

Седници су присуствовали и: Виктор Јевтовић (заменик члана Одбора Верољуба Арсића), Никола Војиновић (заменик члана Одбора Николе Јоловића), Ана Белоица (заменик члана Одбора Соње Влаховић), Велибор Милојичић (заменик члана Одбора Горана Ковачевића), Светлана Милијић (заменик члана Одбора Бобана Бирманчевића), Зоран Томић (заменик члана Одбора Братимира Васиљевића) и Снежана Петровић (заменик члана Одбора Ане Чарапић).

Седници нису присуствовали чланови Одбора: Оливера Пешић, Душан Бајатовић, Љиљана Кузмановић Вујаковић, Војислав Вујић, Милорад Мијатовић, нити њихови заменици.

Седници је присуствовала и из Министарства финансија Милка Живановић, начелник Одељења за царински систем.

На предлог председника, Одбор је, једногласно (12 народних посланика је гласало за), усвојио

Д н е в н и р е д:

1. Разматрање Предлога закона о потврђивању Споразума између Владе Републике Србије и Савета министара Републике Албаније о узајамном признавању одобрења овлашћених привредних субјеката за сигурност и безбедност (AEOS), који је поднела Влада (број 011-2456/21 од 27. децембра 2021.године).

Пре преласка на рад по утврђеном дневном реду Одбор је, једногласно (12 народних посланика је гласало за), усвојио записник са 59. седнице Одбора.

**ПРВА ТАЧКА ДНЕВНОГ РЕДА: Разматрање Предлога закона о потврђивању Споразума између Владе Републике Србије и Савета министара Републике Албаније о узајамном признавању одобрења овлашћених привредних субјеката за сигурност и безбедност (AEOS)**

 Предлог закона образложила је Милка Живановић, нагласивши је да је суштина овог споразума да компаније које имају статус AEOS у Републици Албанији и привилегије које носи овај статус исте привилегије имају у Републици Србији, и обрнуто, наше компаније које имају статус AEOS имаће те привилегије у Републици Албанији. Привилегије се односе на убрзани царински поступак, смањење формалности и смањење трошкова пословања компанија које имају овај статус.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је, једногласно (12 народних посланика је гласало за), одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Савета министара Републике Албаније о узајамном признавању одобрења овлашћених привредних субјеката за сигурност и безбедност (AEOS).

 За известиоца Одбора на седници Народне скупштине одређена је др Александра Томић, председник Одбора.

 Седница је завршена у 09,25 часова.

 Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић